Document ID: 32014D0013

KOMISIJAS ĪSTENOŠANAS LĒMUMS
(2013. gada 11. decembris),
ar ko apstiprina Apvienotās Karalistes ierosinātos pasākumus jūras ekosistēmu aizsardzībai aizsargājamajās dabas teritorijās “Haisborough, Hammond and Winterton”, “Start Point to Plymouth Sound and Eddystone” un “Land's End and Cape Bank”
(izziņots ar dokumenta numuru C(2013) 9003)
(Autentisks ir tikai teksts angļu, franču un nīderlandiešu valodā)
(2014/13/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2002. gada 20. decembra Regulu (EK) Nr. 2371/2002 par zivsaimniecības resursu saglabāšanu un ilgtspējīgu izmantošanu saskaņā ar kopējo zivsaimniecības politiku (1) un jo īpaši tās 9. pantu saistībā ar 8. panta 3. punktu,
tā kā:
(1)
Padomes 1992. gada 21. maija Direktīvā 92/43/EEK par dabisko dzīvotņu, savvaļas faunas un floras aizsardzību (2) paredzēta iespēja ES līmenī noteikt īpaši aizsargājamas teritorijas. Minētās direktīvas 3. un 4. pantā iekļauta prasība dalībvalstīm noteikt īpaši aizsargājamas dabas teritorijas un tās 6. pantā prasība veikt vajadzīgos pasākumus, lai aizsargātu šīs teritorijas no traucējumiem un noplicināšanās.
(2)
Ar Komisijas Īstenošanas lēmumu 2012/13/ES (3) teritorijas, kuru nosaukums ir “Haisborough, Hammond and Winterton” (UK0030369), “Start Point to Plymouth Sound and Eddystone” (UK0030373) un “Land's End and Cape Bank” (UK0030375), tika iekļautas Kopienas nozīmes teritoriju sarakstā saskaņā ar Direktīvas 92/43/EEK 4. panta 2. punktu.
(3)
Uz pasākumiem, kas saistīti ar ūdeņu dzīvo resursu saglabāšanu, pārvaldību un izmantošanu, attiecas kopējās zivsaimniecības politikas noteikumi.
(4)
Regulas (EK) Nr. 2371/2002 9. pantā paredzēts, ka dalībvalstis var veikt nediskriminējošus pasākumus, lai samazinātu zvejas ietekmi uz jūras ekosistēmu saglabāšanu 12 jūras jūdžu zonā, ja Savienība nav pieņēmusi pasākumus, kas attiecas uz saglabāšanu un pārvaldību tieši šajā apgabalā. Direktīvā 92/43/EEK noteikta prasība izstrādāt saglabāšanas pasākumus, kas vajadzīgi attiecīgajām teritorijām. Dalībvalstu pasākumiem jābūt saskaņā ar kopējās zivsaimniecības politikas mērķiem, kas norādīti Regulas (EK) Nr. 2371/2002 2. pantā, un tie nevar būt mazāk stingri par spēkā esošajiem Savienības tiesību aktiem. Ja pasākumi attiecas uz zvejas kuģiem no citām dalībvalstīm, tie jāpaziņo Komisijai, dalībvalstīm un attiecīgajām reģionālajām konsultatīvajām padomēm, un pēc tam Komisijai tie jāapstiprina.
(5)
Apvienotā Karaliste 2013. gada 18. novembrī par pasākumiem, kādus tā plāno veikt trijās iepriekš minētajās aizsargājamajās dabas teritorijās, paziņoja Beļģijai un Francijai, kas ir dalībvalstis, uz kurām attiecas šie pasākumi, kā arī Ziemeļjūras reģionālajai konsultatīvajai padomei, Ziemeļrietumu ūdeņu reģionālajai konsultatīvajai padomei un Eiropas Komisijai.
(6)
Ar pasākumiem, ko Apvienotā Karaliste ierosinājusi, pamatojoties uz Direktīvu 92/43/EEK, tiek noteikts triju aizsargājamo dabas teritoriju zonējums un aizliegums īpaši noteiktās zonās katrā no šīm trim aizsargājamajām dabas teritorijām izmantot velkamos grunts zvejas rīkus. Šā lēmuma aptverto pasākumu īstenošanas vajadzībām Apvienotā Karaliste velkamos grunts zvejas rīkus definē kā zvejas rīkus, kurus stumj vai velk pa ūdeni un kuri skar jūras gultni. Tie ietver grunts traļus ar traļu durvīm, grunts rāmja traļus, velkamās dragas un sūcējdragas.
(7)
Apvienotās Karalistes ierosināto pasākumu mērķis ir palīdzēt Direktīvas 92/43/EEK īstenošanā, un tie ir saderīgi ar mērķiem, kas izklāstīti Regulas (EK) Nr. 2371/2002 2. pantā, jo īpaši attiecībā uz piesardzīgu pieeju, kas jāievēro to pasākumu veikšanā, kuri paredzēti, lai aizsargātu un saglabātu ūdeņu dzīvos resursus,
IR PIEŅĒMUSI ŠO LĒMUMU.
1. pants
Ar šo tiek apstiprināti Apvienotās Karalistes ierosinātie pasākumi jūras ekosistēmu aizsardzībai aizsargājamajās dabas teritorijās “Haisborough, Hammond and Winterton”, “Start Point to Plymouth Sound and Eddystone” un “Land's End and Cape Bank”, kā izklāstīts pielikumā.
2. pants
Šis lēmums ir adresēts Beļģijas Karalistei, Francijas Republikai un Lielbritānijas un Ziemeļīrijas Apvienotajai Karalistei.
Briselē, 2013. gada 11. decembrī

Labels: 11
18
6
20